
תקציר
המאמר מתאר התפתחות והערכה של תוכנית הסמכה אקדמית למדריכי בית ומפקחים. ה-ISF (מסגרת מערכות אינטראקטיביות להפצת ויישום) מכוונת את המסגרת המושגית וארגון המאמר ומתארת רכיבים המעורבים בתרגום ממצאי המחקר ליישום אפקטיבי של תוכניות מניעה. אנו מתארים יישום ולקחים שנלמדו משבע פעילויות פיתוח: (א) סקירת ספרות, (ב) סקירה של יוזמות הכשרה אחרות במדינה, (ג) קבוצות מיקוד עם מדריכים ומפקחים (ד) שיחות עם מדריכי בית אינדיבידואליים, (ה) יצירת ועדה מייעצת מדינתית של ספקי מדריכי בית ובעלי עניין בנושא, (ו) פיתוח סרטוני הדרכה. אנו מציגים נתוני הערכה מ-49 מדריכים בית ו-23 מפקחים שהשלימו את תוכנית ההדרכה לאחר הכשרה ניסיונית ודירגו גבוה את שביעות רצונם מהתוכנית, דיווחו על הגברת המסוגלות העצמית בנושאי ההדרכה ועל שימוש נרחב בטכניקות תקשורת מוטיבציוניות - כישורי היסוד של תכני ההסמכה. התוצאות משקפות את רווחי ההתקדמות בתיאוריה ובפרקטיקה מבוססת-מדעית ושל מעורבות ספקים ובעלי עניין אחרים בתהליך.
מבוא
מדריכי בית לאמהות בהריון, תינוקות והגיל הרך שעובדים עם משפחות בסיכון אמורים לשפר את בריאות האם והילד אך האפקטיביות של שירות מדריכי הבית אינה עקבית. אחד האתגרים העיקריים הוא רוחב הכישורים הנדרשים של כוח העבודה. תוכניות הסמכה מנסות לצמצם את התזונה הגרועה ולשפר את בריאות האם והילד, התפתחותו, מנהגים הוריים, מסוגלות עצמית כלכלית של המשפחה ומוכנות לבית הספר בהקשר של משפחות עם שיעור גבוה של בעיות נפשיות, התמכרויות ואלימות בין בני הזוג. בשל הרקע ההשכלתי השונה של מדריכי בית רבים הם בד"כ רוכשים את המיומנויות בהכשרה תוך כדי עבודה. המאמר מנסה לבחון התפתחות של כוח עבודה מבוסס-קהילה דרך תיאור ההתפתחות וההערכה של תוכנית הסכמה אקדמית רב-ממדית למדרכי בית ומפקחים במרילנד. ניסוי מבוקר אקראי חדש מוכיח שתוכנית הסמכה זו משפרת את כישורי מדריכי הבית בדיון בנושאים מאתגרים כמו בריאות הנפש, התמכרויות, אלימות במשפחה והורות. המאמר מאורגן באופן הבא: (א) סקירת ספרות על כישורי מדריכי הבית וצורכי ההכשרה שלהם; (ב) תיאור ISF וכיצד פעילויות ההערכה והפיתוח מיישרות איתה קו; (ג) דיון באתגרים מתמשכים ובצעדים הבאים למרכזי הכשרה בפעילויות בונות יכולת עם מדריכי בית.
בעשור האחרון, כדי לעזור לגשר על הפער בין הראיות ליעילות שבהדרכה ביתית לצד האפקטיביות הלא-עקבית שלה, מימון פדראלי ומדינתי הרחיב את תכולת תוכניות ההסמכה. ב-2009 תוכנית MIECHV (מנהל משאבי בריאות ושירותי הדרכה ביתית לאם לתינוק ולגיל הרך) סיפקה 1.9 מיליארד $ במימון פדראלי להגדלת מספר מדריכי הבית שעובדים בתוכניות מבוססות ברחבי המדינה ולשיפור איכות השירותים שלהם. אחד ממוקדי המימון היה לתמוך בהכשרה נוספת עבור צוות מדריכי הבית. מודלים של הדרכות ביתיות (שותפות אחות ומשפחה, משפחות בריאות באמריקה [HFA], הד-סטארט לגיל הרך) נבדלים בהכשרה שהם מספקים אך בד"כ מספקים מספר ימי הכשרה ראשונית. מי שמשתמש בתוכנית הלימודים מחוץ למודל עצמו יזדקק לעד שבוע של הכשרה נוספת בתוכנית הלימודים. כמו כן, מדריכי בית מקבלים הכשרות משלימות רבות על בסיס שנתי (מיון, אלימות במשפחה) דרך תוכניות מדינתיות ולאומיות שממשיכות את תוכנית הלימודים ופעילויות הכשרה זמינות אחרות שמוצעות מקומית וברחבי ארה"ב. מימון תחרותי של  MIECHV מציע למדינות הזדמנויות לקדם הכשרה ויכולת העברה. במרילנד, למשל, מימון MIECHV תמך בפיתוח של תוכנית הסמכה להכשרת מדריכי בית על בסיס אקדמי שתתואר במאמר הנוכחי.
יכולות של מדריכי בית
לאיזו הכשרה זקוקים מדריכי בית? אין לכך תשובה ברורה, שכן המחקר בנושא היכולות שמקדמות מעורבות גדולה יותר ו/או תוצאות משפחה משופרות מוגבל למדי ומורכב במידה רבה מרשמים של משפחות, מדריכי בית או המפקחים עליהם, ללא פירוט של הכישורים שמתייחסים באופן כמותני לתוצאות. התכונות הרווחות בספרות הן כישורי יחסים ותקשורת כמו אמפתיה, תמיכה, חוסר-שיפוטיות, יחס של כבוד וידידות. תכונות אחרות כוללות ארגון הדרכה ביתית ואמינות, שימוש בכישורי ייעוץ, וכשירות תרבותית.
כדי להבין ולטפל בכישורי יחסים, תקשורת וייעוץ, סקרנו ספרות על תקשורת וקידום מוטיבציה. קידום מוטיבציה מבוסס על גישות המרוכזות בלקוח, לא-ישירות ואמפתיות של Carl Rogers, שפותחו לאחרונה ל 'ראיון מוטיבציוני'. במרכז הגישה ניצבת אמפתיה, מיומנות מרכזית ביחסים, הקשורה באופן חיובי לתוצאות הלקוח. ראיון מוטיבציוני מוסיף אסטרטגיות שמדריכות את היחיד לחקור את המוטיבציה שלו ולשנות את התנהגותו (למשל שתייה ועישון). באמצעות הכוונה באופן לא שיפוטית, המראיין עוזר לו לעבור שלבים שונים של מוכנות לשינוי. הוכח כי גישות של קידום מוטיבציוני משפרות ומובילות לשינויים התנהגותיים רבים, לרבות ירידה בשימוש האלכוהול, סיגריות ומריחואנה בהשוואה לקבוצת הביקורת. הורים שמבטאים מוכנות גדולה יותר לשנות את התנהגותם מבטאים יותר כוונה להירשם לשירותי הדרכה ביתית.
כשירות תרבותית חשובה גם היא. ראיות מצביעות על כך שהתאמה גזעית/אתנית בין מדריך בית למשפחה מנבאה מעורבות גדולה יותר ושמירה על המצב, במיוחד עבור משפחות שחורות. תפיסת המשפחה את היכולת התרבותית של מדריך הבית גם היא מנבא חשוב של מעורבות, ועשויה להיות אף יותר חשובה עבור שביעות הרצון של המשפחה מאשר התאמה גזעית/אתנית. טענה זו נתמכת בספרות הייעוץ הפסיכולוגית. למרות הדיווחים שהתאמה גזעית/אתנית קשורה לשמירה על מעורבות בטיפול, ניתוחי-על מראים כי ככלל, התאמה גזעית/אתנית לא מנבאה המשכיות או תוצאות לקוח אלא תפיסות של כשירות תרבותית מצד המדריך - כמו היכולת לדון בהשפעת זהות האדם על מערכת האמונות שלו - שעשויות להשפיע ביתר חוזקה על התוצאות.
כמו כן, מספר חוקרים שאלו מדריכי בית במפורש על צורכי ההכשרה שלהם. אחד הממצאים הרווחים הוא הצורך ביותר הכשרה בבריאות הנפש, שימוש בחומרים אסורים ואלימות בן הזוג. בחלקם, צרכים אלה משקפים את השיעורים הגבוהים של בעיות אלה. לדוגמה, במדגם לאומי 34% מלקוחות מדריכי הבית מדווחים על רמות מובהקות קלינית של דיכאון. כאשר התבקשו למנות ולתאר מצבים מאתגרים, מדריכי הבית דירגו את הפניית המשפחה לשירותי בריאות הנפש כאחת הבעיות הקשות ביותר. ככלל, מדריכי בית מדווחים על דיכאון האם ושימוש בחומרים רק "לעתים נדירות" או "לעתים" והכשרה נוספת בנושאים אלה מנבאה מעורבות גדולה יותר בסוגיות אלה וניהולן.
אחת הבעיות הקשורות בכך בספרות היא הצורך לא רק בידע בהכשרה אלא גם בהכשרה המבוססת על מיומנויות. מדריכי בית בבולטימור דיווחו על כך שמרבית ההכשרה שלהם נסבה על רכישת ידע (למידת עובדות על דיכאון למשל) ולא במיומנויות (למידה/התנסות כיצד לדבר עם מישהו על דיכאון או טיפולים). הכשרה תוביל במידה רבה יותר לשינויים בהתנהגות מדריכי הבית עם המשפחות אם תכלול לא רק דיון והפגנת מיומנויות אלא גם תרגול שמלווה בהערכה ורפלקסיה על השימוש במיומנות. ואכן, ניתוח-על חדש מצא כי משחק תפקידים בעת ההכשרה ניבא תוצאות טובות יותר למשפחה.
מסגרת מערכות אינטראקטיבית
המאמר מציג את גישתנו לפיתוח מרכז הכשרה והערכתו. אנו משתמשים במסגרת מערכות אינטראקטיבית להפצה ויישום (ISF; Wandersman et al., 2008)  כהכוונה ומקור מושגי במאמר. ה-ISF פותח כדי לגשר על הפער בין ממצאי מחקר ועבודה מעשית ומכיל 3 מערכות: (א) סינתזת מניעה ותרגום; (ב) תמיכה במניעה; (ג) העברת מניעה. הפעילויות שייכות לשתי המערכות הראשונות, ששתיהן נועדו לתמוך בהעברת שירותי הדרכה ביתית אפקטיביים לשם קידום התפתחות בריאה של הילד ומניעת טיפול גרוע בו.
מסגרת מערכות אינטראקטיבית: שילוב מניעה ותרגום
המערכת הראשונה מתייחסת ליצירת ו/או סקירת מחקר לגבי מה שעובד ותרגום החומר למידע שמיש עבור הספק. בהתאם למערכת זו, אנו מעורבים במערך נשנה של פעילויות לפיתוח תוכנית הכשרה עבור המדריכים והמפקחים, לרבות סקירה של ממצאי מחקר, סקירה של יוזמות הדרכה, קבוצות מיקוד ויצירה של ועדה מייעצת ארצית וייעוץ אינדיבידואלי. פירוט הפעילויות להלן.
סקירת ספרות
סקירת הכשרת מדריכי בית
להלן אנו סוקרים יוזמות הכשרה ברחבי ארה"ב ע"י שיחות עם מנהיגים ב-8 מדינות ובאופן מקומי ע"י נוכחות בהכשרות לפי מודל לאומי במרילנד. בין שאר הרעיונות, מנהיגות ההכשרה במדינות אחרות הצביעה על הצורך בוועדה מייעצת ברחבי המדינה, מתן הסמכה למתאמנים ועירוב מפקחים במודל ההכשרה. כדי להבין טוב יותר את ההכשרה שצוות המדריכים כבר קיבל, חברי צוות הפיתוח עברו הכשרה של שבוע עבור HFA, מודל הדרכת בית לאומי שמשמש במרילנד לעתים קרובות, והכשרה בת שבוע עבור תוכנית לימודים ספציפית שמשמשת סוכנויות רבות במרילנד.
צוות הפיתוח ערך פגישות כדי לשלב את המידע מסקירת הספרות וממומחיות של מנהיגי הכשרה לאומיים אחרים. הצוות כלל סטודנטים לתואר שני וסגל הוראה מהמחלקה לפסיכולוגיה באונ' מרילנד במחוז בולטימור (UMBC). זיהינו את 6 תחומי התוכן הבאים להכשרה: (א) תקשורת מוטיבציונית, (ב) הורות להתפתחות הילד, (ג) יחסי משפחה/בן-זוג בריאים, (ד) בריאות הנפש, (ה) שימוש בחומרים אסורים, (ו) רגישות תרבותית. התייחסנו לתקשורת מוטיבציונית כיסוד לכל תכני ההכשרה לנוכח הבסיס המחקרי הנרחב שלה בקידום יחסים, הישארות בשירות ושינוי התנהגות.
תוכן ההכשרה כלל עקרונות של תקשורת מוטיבציונית ומודל טראנס תיאורטי של שינוי. המודל מתאר "שלבי שינוי התנהגות" של היחיד ביחס להתנהגות יעד (כמו עישון למשל) ועוזר לאיש המקצוע לקבוע כיצד להתמודד וליצור אינטראקציה יעילה עם היחיד בנקודות שונות בתהליך שינוי ההתנהגות. כל שאר תוכן ההכשרה ידגיש וירחיב את המיקוד על מוכנות וכישורי יחסים ותקשורת שפותחו בהכשרה של תקשורת מוטיבציונית. התפתחות הורית והתפתחות הילד הם המוקד של כל המודלים העיקריים להדרכה ביתית ומרבית המדריכים כבר קיבלו הכשרה ניכרת בתחום זה, במיוחד התקשרות וחיבור לאחר. תכננו לבנות על הכשרה זו ע"י התמקדות באסטרטגיות מבוססות-ראיות לניהול התנהגות וגורמי לחץ הוריים ואתגרים שמתרחשים בעיקר בשנה השנייה לחיים. בנוסף, מאחר ומדריכים מדווחים על הצורך בהכשרה נוספת בבריאות הנפש, שימוש בחומרים ואלימות בן הזוג, ראינו לנגד עיננו תוכן הכשרה ספציפי עבור כל נושא. במקום להתמקד אך ורק במיון אלימות בן הזוג ובביטחון, עסקנו גם בבריאות בן הזוג ויחסי משפחה בריאים. ולבסוף, רגישות תרבותית מכריעה לפיתוח יחסים וברית עבודה עם משפחות רבות. ולכן הצענו לכלול תוכן הכשרה שמתמקד בנושא זה.
קבוצות מיקוד
לאחר מכן ערכנו קבוצות מיקוד כדי לקבל משוב מהמדריכים והמפקחים על נושאי ההכשרה המוצעים. גייסנו משתתפים ע"י הודעה בפגישות סיוע טכני ארציות שלMIECHV. על בסיס התשובות ופרסומים נוספים שנעשו כדי לוודא שיש בידינו ייצוג מאזורים שונים (עירוני, פרברי וכפרי) ערכנו 4 קבוצות מיקוד של מדריכי בית באזורים ארציים שונים (31 מדריכים, 58% HFA, 19% הד-סטארט לגיל הרך, 16% הורים כמורים, 6% אחרים; 97% נשים, 45% לבנים, 35% שחורים, 3% אסיאנים, 3% אינדיאנים, 13% אחרים, 16% היספניים; גיל ממוצע: 38.9 שנים; שנים בתפקיד: 4.9). כמו כן ערכנו קבוצת מיקוד אחת של מפקחים מאזורים שונים (9 מפקחים, 100% HFA; 10%% נשים, 63% לבנות, 25% שחורות, 13% אסיאתיות, 13% אחרות, 25% היספניות; גיל ממוצע 42.5, שנים בתפקיד 5.5). כל קבוצת מיקוד ארכה כשעתיים. ה-IRB של UMBC אישר את כל פעילויות ההערכה לעיל. בתחילת כל קבוצת מיקוד המשתתפים מילאו טופס הסכמה. שאלות קבוצת המיקוד למדריכים ומפקחים היו דומות למדי והתמקדו בחוויותיהם, מלבד מספר שאלות נוספות למפקחים על בעיות הפיקוח. שאלות קבוצות המיקוד העלו בד"כ תיאורים של פגישת הדרכה ביתית/פיקוח טיפוסית, אתגרים בביקורי הבית ובפיקוח, ניסיון קודם עם הדרכה וצרכי הדרכה נוספים, בעיות רבות שעלו, סוגיות של הפניה, ושיחות מאתגרות (נושאים רגישים וכו'). כל משתתף קיבל 60$. צילמנו כל קבוצה ובין הפגישות דנו בקווי הדמיון ובפערי הידע שנותרו עם צוות פיתוח ההדרכה. המטרות העיקריות של הקבוצות היו (א) להשיג משוב מהמדריכים והמפקחים על נושאי ההדרכה המוצעים, (ב) לחנך את צוות פיתוח ההדרכה, שאף אחד מהם לא היה מדריך בית, על הקשר הביקורים כדי לוודא שההדרכה מותאמת לביקורים, (ג) לזהות נושאים רווחים באזורים השונים ודוגמאות לשימוש בהכשרה. לא ערכנו ניתוחי נתונים איכותניים שכיחים (ניתוח תמתי) מההדרכה הביתית והפיקוח ובמקום זה חברי צוות אינדיבידואליים סקרו עצמאית כל סרטון וזיהו נקודות עיקריות להתייחסות. ההערכות העצמאיות שולבו בסיכום יחיד עבור כל קבוצה. סקרנו כל סיכום כדי לזהות קווי דמיון בכל הקבוצות והנקודות שעלו היו: (א) האתגר של הנעת בני המשפחה לעקוב אחר בריאות הנפש ושימוש בחומרים מסוכנים דרך הפניות, (ב) בעיות תרבותיות הקשורות לאוכלוסיות מהגרים וגישות לניהול התנהגות, (ג) ניהול בעיות בריאות הנפש ומצוקות רגשיות חמורות, (ד) הבנת עבודה עם חמלה כאשר מדובר במכורים, (ה) ניווט היחסים בין אמהות למבוגרים אחרים במשפחה (אבות או סבתות), (ו) בטיחות המדריכים בבתים ובשכונות, (ז) איזון בין תוכנית הלימודים לבין צרכי משפחה חשובים, (ח) הצורך בהכשרה מבוססת-כישורים. משובים נוספים שהתקבלו מהמפקחים כללו צורך במדריכים רבים שיעסקו ברפלקסיה ובפיקוח ברמה מעמיקה יותר ובהצבת יעדים אפקטיבית יותר עם המשפחות.
ועדה מייעצת ארצית
בו בזמן יצרנו ועדה מייעצת ארצית לפיתוח ההכשרה. הועדה הורכבה מ-16 מדריכי בית, מפקחים ואדמיניסטראטורים מהד-סטארט לגיל הרך, HFA, הוראה ביתית עבור הורים וילדי גן ומודלים להדרכה ביתית של שותפות אחות-משפחה. קיבלנו שני משובים מהוועדה לפני ניסוי ההדרכה הניסיוני. בפגישה הראשונה הועדה סיפקה משוב על תכנים וכישורים שהוצעו ובשנייה הועדה דנה במבנה ההדרכה וסיפקה מידע על הכשרות קיימות ומדיניות ביחס למודל הדרכות שקשור לתוכן המוצע. בפגישות אלה הועדה שנתה מסרים רבים על תוכן ההדרכה ששמענו מקבוצות המיקוד ובנוסף, הציעה ו/או הדגישה: (א) להכשיר ביחד מפקחים ומדריכים כדי למקסם את החלת הכישורים במערכי העבודה, (ב) מתן תוצאה מקצועית מוחשית להכשרה (כמו תעודה), (ג) ימי הכשרה שונים במהלך השבועות ו/או החודשים כך שהצוות יוכל לתרגל את הכישורים בין הפגישות, (ד) אימון מדריכי בית שעבדו לפחות 6 חודשים ויש להם חוויות שיוכלו לקשור ביניהן לבין ההדרכה.
ייעוץ אינדיבידואלי
ערכנו גם ייעוץ אישי טלפוני של שעה עם 7 מדריכים ברחבי המדינה. גייסנו אותם מתוך רשימת משתתפי קבוצות המיקוד ומפגישות סיוע טכניות של MIECHV. המטרה הייתה להשיג דוגמאות לחוויות המדריכים ומקרים שנוכל להשתמש בהם כדי לקדם את איכות פעילויות ההכשרה (דיונים קבוצתיים ומשחק תפקידים למשל). השאלות היו דומות לאלה של שאלות קבוצות המיקוד אך ספציפיות לכל תוכן (למשל, "ספר לי על נקודת זמן בה דיבור על פרקטיקות משמעת אתגר אותך"). הסרטנו את ההתייעצויות ונתנו למשתתפים 40$.
מסגרת מערכות אינטראקטיבית: תמיכה במניעה
המערכת השנייה ב-ISF: תמיכה במניעה מתייחסת לשימוש במידע שנאסף בסינתזת המניעה ותרגומה כדי לבנות את היכולת של יחידים וארגונים. הפעילויות העיקריות היו פיתוח של תוכניות תעודה בהכשרה למדריכים ומפקחים. כללנו בהכשרה גם מפקחים והיו לנו פגישות נפרדות איתם במהלך ההכשרה בגלל התפקיד המכריע שהם משחקים בתמיכה בשימוש בכישורים של המדריכים. שפע מחקרים מצביע על כך שמה שלומדים בהכשרה יעבור באופן קל יותר לפרקטיקת העבודה כאשר ארגונים יספקו הזדמנויות שמניעות להשתמש בכישורים הנלמדים, תגמולים ותמריצים לשימוש נכון ביכולות הנלמדות ותיקון השימוש הלא נכון ביכולות. ובאופן ספציפי להדרכה ביתית, רמות גבוהות יותר של פיקוח מנבאות מעורבות טובה יותר של המשפחות וניתוח-על חדש מצא שרמת הכשרת המפקחים קשורה לאפקטיביות של ההדרכה הביתית.
מבחן ניסוי/משוב מעצב
ערכנו קודם שתי הדרכות ניסוי וקיבלנו משוב מעצב במהלכן ולאחר כל אחת. שתי קבוצות הניסוי כללו 11 מדריכים ו-4 מפקחים, עם ייצוג מארבעת אזורי המדינה. כל ההכשרות המתוארות במאמר התרחשו באונ' מרילנד. מבנה ההכשרה הראשוני כלל יום הכשרה אחד עבור כל אחד מ-6 תחומי התוכן לעיל שהועבר כל שבוע שני במהלך 3 חודשים. טבלה 1 מציגה כמה מהמושגים העיקריים שכיסינו בכל יום הכשרה. טכניקות ההכשרה כללו למידה דידקטית, דיון, פעילויות קבוצתיות, פגישות נפרדות עם מפקחים למשך 90 ד' ביום ההכשרה הראשון ו-30 ד' בכל פגישה נוספת, לשם דיון בשאלה כיצד לכלול את תוכן היום בפיקוח. בשבוע שבין ימי ההכשרה ערכנו התייעצות קבוצתית טלפונית עם מפקחים. כמו כן יצרנו ובדקנו פרוטוקולים של הערכה כדי להעריך את שביעות הרצון של האנשים ומסוגלות עצמית בכישורים ולהעלות משוב נרטיבי על חוזקות ומגבלות ההכשרה. בכל קבוצות ההכשרה הניסיוניות שביעות הרצון לאחר ההכשרה הייתה גבוה ביחס לכל ימי ההכשרה. משוב מעצב הביא לשתי רביזיות עיקריות (ורבות קטנות אחרות). ראשית, בימי ההכשרה לאחר ההכשרה לתקשורת מוטיבציונית חלק מהמשתתפים לא זכרו או לא הבינו במלואם כמה מעקרונות התקשורת. ולכן הוספנו יום הכשרת תקשורתית שני. שנית, עבור כמה מהמפקחים המפגש הטלפוני בין ימי ההכשרה היה מאתגר. סילקנו רכיב זה והחלפנו אותו במטלות מעשיות שמכוונות את הלומדים לתרגל מיומנויות ספציפיות ולשוחח עליהן עם המפקחים. לדוגמה, המטלה אחרי ההכשרה בבריאות הנפש ביקשה מהם לזהות מבין ההורים הורה עם חשש לבריאות נפשית ולבחור שתי מיומנויות לרשימה כדי לתרגל עם אדם זה לפני יום ההכשרה הבא (כלומר להוציא לו הפניה, לשקף את רגשותיו). מדריכי הבית דנו במטלות המעשיות עם המפקחים ושיתפו את תגובותיהם בכתיבה רפלקטיבית.
פיתוח סרטונים
תוך כדי ניהול שתי ההכשרות הניסיוניות חתמנו חוזה עם קבוצת הפקות לפיתוח סרטוני הדרכה לתמיכה אישית בפיתוח הכישורים. הסרטונים מבטאים הדגמות של (א) מיומנות בודדת בתוך אינטראקציה קצרה בין מדריך לבן המשפחה (כמו שאלה פתוחה אחת או רפלקסיה על רגש), (ב) ריבוי מיומנויות באינטראקציה ארוכה יותר (עד 11 דקות) בין המדריך לבן המשפחה, (ג) דוגמאות לאינטראקציות לא מוצלחות בין מדריך לבני משפחה או בין הורים לילדים, (ד) עקרונות הורות (קשב סלקטיבי). בנוסף, הסרטונים כללו עדויות של מדריכים ומפקחים על חוויות תרבותיות שלהם בבתי המשפחות. כדי להגביר את האותנטיות, המדריכים והמפקחים בוועדה המייעצת סקרו ונתנו משוב על הרעיונות והתמלילים בסרטונים והשחקנים בסרטונים כללו גם שחקנים בשכר וגם מפקחים (https://homevisitingtraining.umbc.edu/library/video).
מבנה נוכחי של תוכנית ההכשרה
נכון להיום קורס ההסמכה מחייב 7 ימים עם 6 שעות הכשרה שניתנים כל שבועיים במהלך 12 שבועות. ניסינו להכשיר סוכנויות שלמות באופן קבוצתי כדי להבטיח גם חלחול החומר הנלמד לתרבות הסוכנות. מבנה הקורס, תוכנו וטכניקות ההכשרה נותרו במידה רבה כפי שהיו במפגשי הניסוי. מפקחים המשיכו להיפגש עם מובילי ההדרכה בכל יום הדרכה והמדריכים המשיכו להשלים תרגול של המטלות. לגבי כל נושא הכשרה שיבצנו הערכות שביעות רצון ומסוגלות עצמית ביחס לכישורים לפני ואחרי ההכשרה והפקנו משוב נרטיבי כתוב. עבדנו עם המחלקה למחקר מקצועי של אונ' מרילנד כדי לפתח הסמכות למדריכים ולמפקחים שמשלימים את כל ימי ההכשרה ודרישותיה. הוועדה הארצית המייעצת ממשיכה להיפגש מספר פעמים כל שנה. להלן נתוני ההערכה שנאספו מארבע קבוצות שהשלימו את התוכנית.
משתתפים:-  מאז שתי פגישות הניסוי התוכנית העניקה תעודות ל-49 מדריכי בית ו-23 מפקחים. הנתונים להלן משקפים רק את מי שקיבלו תעודת סיום ולגביהם יש את כל הנתונים ביחס לכל שלושת נקודות הזמן בכל נושא הכשרה (לפני, אחרי ובסיום התוכנית). לפיכך גודלי המדגמים ביחס לנושאי ההדרכה נבדלים. מתוך 72 משתתפים שקיבלו תעודות, 58 ייצגו את HFA, 3 את הד-סטארט לגיל הרך, 2 את שותפות משפחה-אחות ו-9 מודלים אחרים. טבלה 2 מציגה את אפיוני המשתתפים.
הליכים:- המשתתפים מילאו הערכות שלוש פעמים. לפני יום ההכשרה הראשון, כל המשתתפים מילאו הערכה מקוונת לקבלת מידע על הרקע והמסוגלות העצמית בנושאי ההכשרה. בכל סיום נושא המשתתפים מילאו הערכות שביעות רצון ומסוגלות עצמית ומשוב על חוזקות ומגבלות ההכשרה. ולבסוף, ביום ההכשרה האחרון, המשתתפים דירגו שביעות רצון כוללת מהתוכנית, דירגו מחדש מסוגלות עצמית בנושאי התוכנית ודיווחו על חוזקות ומגבלות של כלל התוכנית.
מדדים:- שביעות רצון: המשתתפים דירגו את שביעות רצונם מכל הכשרה לפי 6 הפריטים שיצרנו, שנמדדו על סולם מ-1 (מאוד לא מסכים) ל-6 (מאוד מסכים): "המדריך היה יעיל," "החומרים/דפי העבודה עזרו בהוראת המיומנויות," "אעזר במה שלמדנו בעבודתי," "ההכשרה תשפר את יכולתי לעבוד עם משפחות," "למדתי מידע חדש בהכשרה זו," ו "ארצה להשתמש במה שלמדתי היום בעבודתי." פריטים של כל נושא היו בעלי מהימנות גבוהה עם אלפא של קרונבך בין 0.90 ל- 0.98.
מדדים: מסוגלות עצמית:- אמונה במסוגלות עצמית מנבאה ביצועים והתמדה בהם ומשמשת לעתים קרובות כדי להעריך את יעילות ההכשרה. המשתתפים דירגו את המסוגלות העצמית שלהם בביצוע מיומנויות ההכשרה בפריטים שיצרנו על סולם מ-1 (כלל לא בטוח) ל-6 (מאוד בטוח). 4 פריטי התקשורת המוטיבציונית התמקדו בשיחות עם המשפחה בנושאים קשים, הנעת המשפחה דרך שינוי התנהגות ועיסוק בהתנגדות. 5 פריטי התפתחות הורית והתפתחות הילד התמקדו בשיחה על אסטרטגיות ניהול התנהגות והנעת המשפחה לנסות אסטרטגיות חדשות. 5 פריטי היחסים הבריאים התמקדו בשיחה על אלימות בן הזוג, יצירת תוכנית ביטחון וחיבור בין המשפחה למשאבים. 7 פריטי הבריאות נפשית התמקדו בשיחה רגישה על ענייני בריאות הנפש והנעת משפחות לקבל עזרה בעת הצורך. 7 פריטי שימוש בחומרים מסוכנים התמקדו בשיחה על חומרים ספציפיים, מיון והנעת המשפחה לקבל עזרה. 4 פריטי רגישות תרבותית התמקדו בזיהוי הטיות אישיות, דיון בהבדלים תרבותיים ועבודה עם משפחות ששונות מבחינה תרבותית. פריטים בכל נושא הכשרה היו בעלי מהימנות גבוהה עם אלפא קרונבך בין 0.84-0.93.
מדדים: שימוש בתכני ההכשרה:- בסופה של התוכנית שאלנו את המשתתפים "באיזו תכיפות אתם מוצאים את עצמכם משתמשים בתכנים מהקורס?" המתאמנים השיבו בסולם 7 נקודות שנע מ "לעולם לא" ועד "יותר מפעם ביום". שאלנו גם שאלה פתוחה, "באיזה מהתכנים את משתמשת לעתים הקרובות ביותר?"
מדדים: תקפות הסרטונים:- כדי לתקף את הסרטונים שפיתחנו והשתמשנו בהכשרה, ביחס לשתיים מ-4 הקבוצות (31 איש) המשתתפים ענו על 3 שאלות לגבי הסרטונים: (א) "עד כמה הדוגמאות בסרטונים עזרו לך ללמוד את המיומנויות?" (ב) "עד כמה הסרטונים סיפקו דוגמאות מסייעות לשיחות עם המשפחות?" ו (ג) ,עד כמה הדוגמאות ייצגו את האינטראקציות בפועל?" המשתתפים ענו על סולם מ-1 (כלל לא/כלל לא ריאליסטי) ל-6 (מאוד/מאוד ריאליסטי).
תוצאות: שביעות רצון מההכשרה
טבלה 3 מציגה ממוצעים של ציוני שביעות רצון ומסוגלות עצמית עבור על יום הכשרה של מדריכי הבית והמפקחים, בהתאמה. בממוצע, גם מדריכי הבית וגם המפקחים היו מרוצים מאוד בסופו של כל יום הכשרה. בסיום יום ההכשרה האחרון גם מדריכי הבית וגם המפקחים דירגו שביעות רצון מהקורס במקום גבוה מאוד. מבחני-t בין-נבדקים גילו כי שביעות הרצון של המדריכים והמפקחים לא נבדלה משמעותית לגבי ימי ההכשרה בפרט והקורס בכלל.
תוצאות: מסוגלות עצמית
כפי שעולה מטבלה 3 מסוגלות עצמית של מדריכי הבית גברה משמעותית מלפני הקורס מבחינת תקשורת מוטיבציונית, הורות, יחסים בריאים ובעיות נפש; ועבור המפקחים היא גברה ביחסים בריאים, בריאות הנפש ושימוש בחומרים. בתום התוכנית מסוגלות עצמית גברה במובהק בכל נושאי ההכשרה בשתי הקבוצות.
תוצאות: שימוש בתכני הכשרה
ניתוח צ'י-ריבועי של עצמאות לא מצא כל הבדל מובהק בין מדריכי הבית למפקחים בדיווח על שימוש בתכני ההכשרה ולכן אנו מציגים תוצאות משולבות של מדריכי בית ומפקחים. לגבי תדירות השימוש בתכני ההכשרה, 22% דיווחו על יותר מפעם ביום; 15% על פעם ביום; 46% על יותר מפעם בשבוע אך פחות מפעם ביום; 4% דיווחו על אחת לשבוע; 13% על פעמיים-שלוש בחודש; ואף אחד מהמשתתפים לא דיווח על אחת לחודש או לעולם לא. כאשר נשאלו באיזה מתכני ההכשרה הם השתמשו לעתים התכופות ביותר מרבית המשתתפים (גם מדריכי הבית וגם המפקחים) הצביעו על כמה היבטים של תקשורת מוטיבציונית ו/או שלבי שינוי.
תוצאות: תקפות סרטונים
המשתתפים דירגו את הסרטונים במקום גבוה ביחס לעזרה ללימוד המיומנויות ומתן דוגמאות לשיחות עם המשפחות, אך את מידת הריאליסטיות של האינטראקציות המשתתפים דירוגו מעט יותר נמוך.
תוצאות:משוב נרטיבי
בסופה של תוכנית ההכשרה ביקשנו מהמשתתפים לספר מה היה הכי מסייע ומה היה הכי פחות מסייע בתוכנית. הרוב דיווח כי לימוד אסטרטגיות תקשורת ספציפיות כדי לנהל שיחות קשות עזר. לדוגמה, המשתתפים אמרו: "אתגרתי את עצמי לאתגר את ההורים ולא לחשוש לדבר על נושאים רגישים. דבר זה נתן לי ביטחון ואסטרטגיה ברורה לעשות זאת" (מדריך בית); "זה יעזור לי להיות יותר אמפאתי כלפי המשפחות ולעזור להם להרגיש שמאזינים להם וגם לשים לב לשימוש בטכניקות" (מדריך-בית); "אני סבורה שזה יעזור באופן חיובי לפיקוח שלי על הצוות ולספק לו יותר אוטונומיה והעצמה" (מפקח).
המתאמנים גם דיווחו על הפקת תועלת מלימוד על שלבים של שינוי התנהגות וכמה מהם ביקשו שיוקדש יותר זמן לנושא במהלך הקורס. לדוגמה, משתתפת אמרה, "ממש נהניתי וגיליתי שכל דבר הקשור לקורס הוא שימושי - הנושאים, שלבי השינוי וכיצד לעורר שיחות ולתמוך בשינוי. כמו כן מצאתי שמאוד מועיל ללמוד כיצד לטפל בשיחות קשות עם משתתפים שמשתמשים בגישה זו" (מפקחת).
ביחס לטכניקות ההכשרה רבים העירו על התועלת של סרטונים שתיארו שימוש יעיל באסטרטגיות תקשורת במהלך שיחות קשות. המשתתפים גם נהנו מדיון ושיתוף פעולה עם מדריכי בית ומפקחים מסוכנויות אחרות. לדוגמה, המשתתפים אמרו, "הסרטונים היו נהדרים ומאוד סייעו ברעיונות כיצד להתנהל בשיחות קשות עם המשפחה," (מדריך-בית) ו "מצאתי שזה מעשיר לצפות [במדריכי בית] שלא היו חלק מהקבוצה שלי ולהיווכח באתגרים, בדרך הטובה ביותר ובאסטרטגיות שאחרים משתמשים בהם" (מפקח).
השימוש במשחק תפקידים עורר משוב מעורב. אם כי רבים האמינו שמשחק תפקידים עוזר והכרחי למיומנויות שתורגלו, אחרים אמרו שמשחק התפקידים היה מוגזם ו/או עורר אי נוחות בעת ביצועו בקבוצות בהן צפו מפקח או מנהל הכשרה וסיפקו משוב. יתרה מזו, חלק ציינו שמשחק תפקידים לא שיקף באופן מציאותי או הכין אותם לדברים הלא-צפויים בביקורי הבית. אחרים ציינו שהם נהנו ממשחק התפקידים של המדריכים וחברי צוות אחרים. לדוגמה, המשתתפות ציינו "משחק התפקידים עזר לצוות שלי להרגיש נוח עם התחלת שיחות (מפקח); "מאוד נהניתי ממשחק התפקידים כהזדמנות לתרגל מיומנויות בכיתה ובעבודה" (מפקח); "משחק התפקידים...היה קשה לי משום שהוא היה כתוב. אני רגילה ללכת לבית ולזרום עם הדברים" (מדריכת בית); "משחק תפקידים... יכול לעזור אך אני אוהבת לצפות יותר מאשר לעשות אותו כל הזמן. אולי לעבוד עם שחקנים או לקוחות אמיתיים" (מדריכת בית); ו "אני חושבת שמשחק התפקידים מהנה אך לא עוזר – אני מעדיפה לדון במצבים השונים ולגלות כיצד אנשים אחרים מטפלים בהם" (מדריכת בית).
הפצנו את התוצאות בשתי דרכים. ראשית סיפקנו עדכונים לכל הוועדות המייעצות ברחבי ארה"ב פעמיים או שלוש בשנה וביקשנו משוב על ההתקדמות, התוצאות והתכנון. שנית, מדינת מרילנד הפיקה עלון מקוון תלת-שנתי שחולק לצוות מדריכי הבית. כללנו עדכונים על מרכזי הדרכה, תוצאות והודעות בכל עלון.
דיון
המאמר מתאר את הפיתוח וההתפתחות של תוכנית הסמכה של מדריכי בית ומפקחים. המשתתפים דיווחו על שביעות רצון גבוהה מכל יום הכשרה והגברת המסוגלות העצמית ביחס לכמעט כל נושאי ההכשרה. מעל 80% דיווחו על שימוש בתכני ההכשרה יותר מפעם בשבוע. אם כי נתונים אלה לא הושוו לקבוצת ביקורת, התוצאות תואמות לניסוי מבוקר אקראחי חדש שהראה כי תוכנית ההכשרה שיפרה את מיומנויות לגבי שימוש בטכניקות תקשורת מוטיבציונית בעת דיון בנושאים מאתגרים כמו בריאות הנפש, שימוש בחומרים מסוכנים, אלימות בן הזוג והורות.
אנו מאמינים שהערכות חיוביות כלליות של ההכשרה משקפות את הניסיון שלנו לספק תשומה ומשוב בתהליך פיתוח ההכשרה שלקח כ-3 שנים. מסגרת המערכות האינטראקטיביות (ISF) מתארת פיתוח תוכנית כשילוב ותרגום של מחקר מניעה. עסקנו בשילוב מחקרי ובתרגום נשנה, עם ריבוי סבבים של בדיקת תוכן וזיקוק החומר המבוסס על משוב מספקים מקומיים ובעלי עניין. לאחר מכן ביצענו שתי הדרכות ניסוי רציפות ועל פי משובי המודרכים תיקנו את תוכנית ההכשרה. כמו כן התייחסנו לספרות האמפירית ולמשוב הספקים לגבי גישות ההכשרה. בהתאם לשפע הראיות על עקרונות לימוד של מבוגרים, הספקים היו מעוניינים ביותר הכשרה על בסיס מיומנויות. כל יום הכשרה כלל לא רק סקירה ודיון במושגים ובמיומנויות אלא גם הדגמה של מיומנויות, תרגולן, משוב על הפרקטיקה האישית ורפלקסיה על השימוש במיומנויות. בעוד כמה מהמתאמנים דיווחו על חששות ממשחק התפקידים, דבר זה לא השפיע על שביעות הרצון הכללית מגישת ההכשרה.
המערכת השנייה ב- ISF היא תמיכה במניעה, שהיא המטרה העיקרית של מרכז ההכשרה. תמיכה ארגונית, שמגיעה בד"כ מהמפקחים, היא גורם מכריע בהעברת ההכשרה ולכן כללנו אותם בהכשרה ויצרנו תוכן הכשרה ספציפי למיומנויות הפיקוח. בסוף ההכשרה חלק הארי של המפקחים דיווח על שימוש במיומנויות הכשרה לפחות על בסיס שבועי. לא היה בידנו כל אישוש לדבריהם וגם לא ידענו אם השימוש במיומנויות הוביל לתמיכה גדולה יותר במדריכי הבית. ב-RCT של התוכנית שלנו, שהיה כרוך בשתיים מתוך 4 הקבוצות שנבדקו במחקר הנוכחי, מדריכי הבית הציגו יותר שימוש בטכניקות תקשורת מוטיבציונית בהשוואה לקבוצות הביקורת מייד לאחר ההכשרה, אך לאחר כחודשיים ניכרה ירידה מסוימת בשימוש במיומנויות. ירידה מסוימת אכן צפויה אך גם יכול להיות שתמיכת המפקחים במיומנויות מדריכי הבית לא הייתה כה חזקה כפי שחשבנו. בהערכות עתידיות יהיה צורך לבדוק אפשרות זו.
נכון להיום אנו נוקטים צעדים לבניית תמיכה בשימוש של מדריכי הבית במיומנויות הנלמדות. ראשית אנו מפתחים, ובמהרה גם ננסה, מודל הדרכה שתומך בשימוש במיומנויות. זה יכלול ככל הנראה משוב המבוסס על הקלטה קולית של מדריכי הבית. ניתוח-על מהעת האחרונה מראה שמשוב המבוסס על הקלטות וידיאו או אודיו של ביצועי המדריכים משפר משמעותית את השימוש במיומנויות. אם מודל ההדרכה יוכיח את עצמו ויהיה ישים מבחינת הספקים ובעלי העניין, נשקול את שילובו בתוכנית ההסמכה. שנית, אנו מסיימים לפתח יישום לנייד ולטבלט ואתר מקוון שיהיה זמין למתאמנים. פלטפורמות אלה תצגנה סרטונים מבתי המטופלים, תזכורות לתכני ההכשרה, לינקים למשאבים מקומיים שונים וכלים אינטראקטיביים הקשורים לתכני ההכשרה. המתאמנים דירגו את יעילות הסרטונים במקום גבוה ביחס להצגת מיומנויות והדגמת שיחות עם המשפחות. לפיכך, הפיכתם למקור מקוון ולאפליקציה יועיל מאוד לשימוש במיומנויות.
מקצועני ההדרכה הביתית הקדישו תשומת לב מוגברת לתקשורת מוטיבציונית. ניסוי מבוקר ואקראי הראה כי כאשר אחיות עוברות הכשרה בטכניקות ראיון ומקבלות מרווח להתאמת התדירות והתוכן של הביקור, הדבר מוביל לזכירה רבה יותר ולביקורי בית שלמים יותר. תוכניות אחרות הכשירו מדריכי בית בתקשורת מוטיבציונית אך עדיין לא בדקו אם הן מספקות ערך מוסף. לדוגמה, בניסיון להגיע להורים כפריים ביתר יעילות תוך שילוב ראיון מוטיבציוני מבוסס-ראיות לטיפול בדיכאון אמהי, חומרים מסוכנים ואלימות בן הזוג, תוכנית HELP שילבה הכשרה בטכניקות מיון, ראיון מוטיבציוני ועקרונות ניהול מקרה. התוצאות של הניתוחים הנוכחיים מצביעים על כך שהכשרה בטכניקות תקשורת מוטיבציונית מקובלות על מדריכי הבית ומועילות להם. עם זאת, מחקרים עתידיים יצטרכו לקבוע אם שימוש בטכניקות אלה לאחר ההכשרה מוביל לשיפור תוצאות המשפחות וההתנהלות מולן.
ניתוח-על מראה כי "פרקטיקת" הכשרה היא היעילה ביותר אם היא כוללת לא רק משחק תפקידים אלא גם יישומי מיומנויות אמיתיים. הנתונים עשויים לתמוך בכך באופן עקיף. עבור מספר נושאי הכשרה, המתאמנים דיווחו כי מסוגלות עצמית לא גדלה מיידית אלא לקראת סיום התוכנית. כלומר, דירוגי המסוגלות העצמית של נושא יום ההכשרה האחרון - רגישות תרבותית שלגביה המשתתפים רק מילאו דירוג מסוגלות עצמית מייד לאחר ההכשרה ולא לאחר תרגול עם משפחות אמיתיות, לא גדלו באופן משמעותי. דבר זה עשוי לשקף את תועלת התרגול במערכי העבודה, בין אם דרך מטלות תרגול או יישום ראשוני של מיומנויות בעבודה עם המשפחות. בהתאם לכך, לפחות מדריך בית אחד הטיל ספק בתועלת של משחק התפקידים בשל היעדר הדמיון שלו למידע מפתיע ו/או אינטראקציות שעשויות לקרות בבתים. כמה מהמתאמנים אולי לא הרגישו ביטחון גדול יותר במיומנויות שלהם עד אשר היו מסוגלים להשתמש בהן בהצלחה בעבודה המעשית.
מגבלות
וכאמור, אחת המגבלות העיקריות היא שלמרות שמצאנו שביעות רצון מההכשרה ושימוש במיומנויות יל פי דיווח העצמי, עדיין אין אנו יודעים אם שינויים בהתנהגות מדריכי הבית יובילו לשיפור התוצאות לילד ולהורים. דבר זה יהיה חשוב ביותר מכריע להוכיח בעתיד, שכן השתתפות בתוכנית כרוכה בהשקעה ניכרת מזמן המשתתפים. ולכן עלינו להבין טוב יותר את השפעת התוכנית על התנהגות המפקחים, במיוחד בכל הקשור לתמיכה והעצמה של שימוש במיומנויות מצד מדריכי הבית.
מסקנות
המאמר מציג פיתוח והערכה של תוכנית הסכמה כלל ארצית למדריכי בית במדינת מרילנד. בנינו על התקדמות בתיאוריה ובפרקטיקה מבוססת-מדעית וניסינו לערב ולקבל תשומה מספקים ובעלי עניין שוב ושוב במהלך תהליך הפיתוח. התוכנית עמדה בצורכי ההכשרה של מדריכי בית ומפקחים. המחקר גם תורם למספר גדל והולך של הוכחות לכך שהכשרה בטכניקות קידום מוטיבציה יכולה להועיל לכוח העבודה של מדריכי הבית.


